खुश होता तो लिपस्टिक लाता, गुस्से में जला देता महंगी साड़ियां, पति को छोड़ बन गई प्रिंसिपल
मैंने सपने में भी नहीं सोचा था कि जिस इंसान से मैं प्यार करूंगी वो मेरी, मेरी मां और मेरी बेटी की जान का दुश्मन बन जाएगा। ' ये कहना है आभा शाही का जो यूपी के गोरखपुर जिले में प्रिंसिपल हैं।
'मेरी बेटी बस डेढ़ साल की थी, जब मैं उसे लेकर आधी रात अपने घर से भाग आई थी। पति ने शराब के नशे में बेटी को इतना ज्यादा मारा था कि उसकी सांसें रुक गई थीं। ये पहला मौका नहीं था जब पति ने अपनी हैवानियत दिखाई थी। इससे पहले अकसर वो किसी बात पर गुस्सा हो जाते तो मुझे सिगरेट से दागते, मुझ पर डंडे बरसाते और बेटी को ऐसी गंदी गालियां देते जिसे वो नन्ही सी जान समझ भी नहीं सकती। मैंने सपने में भी नहीं सोचा था कि जिस इंसान से मैं प्यार करूंगी वो मेरी, मेरी मां और मेरी बेटी की जान का दुश्मन बन जाएगा। ' ये कहना है आभा शाही का जो यूपी के गोरखपुर जिले में प्रिंसिपल हैं। आज ये मैं हूं में पढ़िए आभा की कहानी-
पति का होना न होना एक बराबर, अब हूं सिंगल मदर
मैं एक प्राउड सिंगल मदर हूं। कहने को पति तो हैं लेकिन उनका होना और ना होना बराबर है। मेरी शुरूआती पढ़ाई मध्य प्रदेश के जबलपुर से हुई। इसके बाद मैंने प्रयागराज से पढ़ाई की। इसी दौरान मेरी मुलाकात मेरे पति से हुई, जो मुझे अच्छे लगते थे। मैं उनकी हर छोटी बात को नोटिस करती। यहां तक कि कई बार वो जो टॉफी या पान मसाला खाते, मैं उसके पैकेट जमा करके रखती। जब मेरी शादी हुई तो मुझे लगा कि मैं दुनिया की सबसे खुशनसीब लड़की हूं, जिसकी शादी उसके मनपसंद लड़के से हो रही है। ससुराल में कदम रखते ही ये ख्वाब चकनाचूर हो गया। मुझे पता चला कि शाही की पहली शादी से दो बच्चे भी हैं, जो मुझे मां कहते। उनकी पहली पत्नी ने खुद को आग लगाकर आत्महत्या की थी। मेरे लिए ये सच चौंकाने वाला था।
मछली अच्छे से नहीं पका पाई तो पति ने बरसाए डंडे
इस बीच मेरे पति का व्यवहार दिनों-दिन खराब होता जा रहा था। वो आधी रात में ड्रिंक करके घर आते और मुझसे मारपीट करते। मैं हमेशा से हॉस्टल में ही रही, खाना पकाना मेरे लिए बड़ा काम था। कई बार जब खाने में नमक कम होता तो वो पूरी की पूरी थाली मेरे सामने फेंक देते। मैं कोने में खड़ी बस सहमी सी देखती रहती। एक बार उन्होंने मुझे मछली बनाने कहा, जो अच्छी नहीं बनी। नाराज होकर उन्होंने मुझ पर डंडे बरसाए। मैं कर भी क्या सकती थी। अपने मनपसंद लड़के से शादी करने वाली लड़की परिवार के पास भी दुख लेकर नहीं जा सकती। इसलिए मैं सब सहती रही। इस बीच मुझे भी एक बेटी हुई। पति का जुल्म उसे भी कई बार सहना पड़ा। एक बार जब बात हद से ज्यादा बढ़ गई तो गांव के एक आदमी ने पास के थाने तिवारीपुर में पति के खिलाफ शिकायत की। थानाध्यक्ष मेरे घर पर आए और मुझसे पूछा कि जब ये आदमी तुम्हें और तुम्हारी बेटी को मारता-पीटता है तो तुम इसके खिलाफ थाने में शिकायत क्यों नहीं दर्ज करा रही हो। मैं फिर भी चुप रही क्योंकि मैं जानती थी कि जब छूट कर आएंगे तो मुझे और बेटी को जीने नहीं देंगे।
पति खुश होता तो लिपस्टिक लेकर आता, नशे में होता तो जला देता साड़ियां
मेरे पति हमेशा हैवान नहीं होते। उनके दो रूप थे। पल में तोला, पल में माशा वाला हिसाब किताब होता। जब बहुत खुश होते तो मेरे साथ बाजार जाकर मेरी मनपसंद साड़ी लाते, मुझे आज भी याद है वो मेरे लिए चेरी रेड लिपस्टिक बड़े शौक से लेकर आए थे। लेकिन जब शराब के नशे में होते तो नई से नई और महंगी साड़ियां जला डालते, मेकअप का सारा सामान तहस-नहस कर डालते। यहां तक कि आटा, चावल और दाल जैसी चीजें भी पानी में बहा देते ताकि मैं और मेरी अपनी बेटी भूखे मर जाएं।
बेटी को इतना पीटा कि सांसें रुक गईं, तभी छोड़ा घर
मेरी बेटी को उन्होंने एक रात इतना पीटा कि उसकी सांसें रुक गईं। मुझे लगा मेरी बेटी नहीं रही। उसी हालत में आधी रात में मैंने हाथ में बेटी को लिए हुए घर छोड़ दिया, सौभाग्य से बेटी जीवित बच गई थी। वहां से मैं सीधे शांतिकुञ्ज, हरिद्वार पहुंची। वहां मैं शैलबाला जिन्हें कि शैल दीदी भी कहते हैं, उनसे मिली। मैंने बताया कि मैं अब जीना नहीं चाहती। उन्होंने मुझे हौंसला दिया कि अपने लिए न सही, लेकिन अपनी बेटी के लिए तुम्हें जीना होगा और जीतना भी होगा। हिम्मत न हारो, मेरा आशीर्वाद हमेशा तुम्हारे साथ है। मैं कुछ दिन वहां रही। फिर नन्हीं से बेटी श्वेता को लेकर संत कबीर नगर आ गई। इस समय मैं एकदम खाली हाथ थी। लेकन पढ़ी-लिखी होने की वजह से यह भरोसा था कि पेट तो पाल ही लूंगी।
संत कबीर नगर में ही एक नया स्कूल खुला था ब्लूमिंग बड्स, जिसकी प्रिंसिपल थीं पुष्पा चतुर्वेदी। उन्होंने मुझे अपने स्कूल में जॉब दी और मेरी काफी हेल्प भी की। मैंने बेटी का एडमिशन भी उसी स्कूल में कराया, बच्ची को दो साल बाद सेंट थॉमस स्कूल में डाला ताकि उसकी पढ़ाई अच्छी चले और उसे किसी के सामने झुकना ना पड़े और भविष्य में वो पढ़-लिख कर अपना नाम कमा सके। मैं दिन में स्कूल में पढ़ाती और रात में 2-2 बजे तक अपनी बेटी को पढ़ाया करती।
बेटी की खातिर दोबारा पति से मिली 
बेटियां कब बड़ी होती हैं कहां पता चलता है, श्वेता (मेरी बेटी) भी बड़ी हो रही थी। वो अक्सर मुझसे सवाल पूछती पापा कहां हैं? मैं उनसे मिलता चाहती हूं। मैं बड़े दबे शब्दों में उसका जवाब देती। कहीं न कहीं मैं भी चाहती थी कि मेरा परिवार पूरा हो लेकिन उस आदमी की हैवानियत सोच कर मेरी रूह कांप उठती। मैंने किसी तरह अपने बेटे (सौतेले बेटे) का नंबर अरेंज किया, मेरी बेटी श्वेता अब अकेली नहीं थी। अब उसके पास एक भाई और बहन थे। श्वेता अक्सर उनके बातें करती। उनके जरिए ही श्वेता ने अपने पापा से फोन पर बात की। श्वेता अपने पापा से मिलता चाहती थी और मेरा पति मुझसे। मेरे पति का कहना था कि वो अब मुझे और बेटी को साथ रखना चाहते हैं। मैंने सोचा कि शायद इस इंसान को अक्ल आ गई हो यह सोच कर मैं दाेबारा साथ रहने को राजी हो गई।
पति की बदतमीजी के चलते छूटी मेरी नौकरी 
मेरा पति मेरे साथ आकर संत कबीर नगर में रहना लगा। शुरुआत में सब अच्छा रहा। मेरी बेटी श्वेता अपने पापा को पाकर निहाल थी। श्वेता अपने पापा से खूब फरमाइशें करती और मेरे पति उसे पूरा भी करते। लेकिन कहते हैं न कि शैतान कितनी देर तक इंसान होने का दिखावा कर सकता है। एक रात वह खूब पीकर घर आया, और उसने मुझसे खूब मारपीट की और श्वेता को भी अपशब्द कहे। मोबाइल तोड़ दिया और बोले - तुम्हें तो मैं कहीं का नहीं रहने दूंगा। शराब के नशे में हे मेरे पति ने मेरे स्कूल जाकर खूब हंगामा किया। इसके चलते मेरी नौकरी छूट गई। एक बार फिर मैं अपनी बेटी को लेकर सड़क पर आ गई।
दूसरी जगह बस गई ताकि मेरी और बेटी की जान बचे 
मैं एक बार फिर अपनी बेटी को लेकर यहां से वहां भटक रही थी। मेरे बचत के पैसे खत्म हो चुके थे और अब आमदनी भी नहीं थी। बच्चों की ट्यूशन से जो पैसे आ रहे थे बस उसी में गुजारा कर रही थी। इसी बीच मैंने बच्ची को नवोदय विद्यालय के लिए तैयारी करवाई। बच्ची का एडमिशन नवोदय विद्यालय में हो गया। वहां बच्ची को छात्रवृत्ति भी मिलती है। मेरा काफी कुछ खर्च कम हुआ। पति दोबारा हम मां-बेटी की जान के दुश्मन न बन जाएं इसलिए मैंने संत कबीर नगर छोड़ दिया और पिपरौली आकर बस गई।
CAT की तैयारी कर रही है बेटी, मैं स्कूल में प्रिंसिपल 
किस्मत और मेरी मेहनत ने एक बार फिर मेरा साथ दिया। यहां एक स्कूल में प्रिंसिपल का पद खाली था। यहां के ओनर ने मुझे प्रिंसिपल का पद ऑफर किया। आज मैं स्कूल के बच्चों को पढ़ाती हूं और बेटी दिल्ली में CAT की तैयारी कर रही है।